KOMISIJOS REGLAMENTAS (EB) Nr. 1154/2009
2009 m. lapkričio 27 d.
iš dalies keičiantis Tarybos reglamentą (EB) Nr. 747/2001 dėl tam tikrų Izraelio kilmės žemės ūkio produktų ir perdirbtų žemės ūkio produktų Bendrijos tarifinių kvotų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. balandžio 9 d. Tarybos reglamentą (EB) Nr. 747/2001, numatantį Bendrijos tarifinių kvotų ir produktų, kuriems gali būti taikomos lengvatos, referencinių kiekių valdymą, remiantis susitarimais su tam tikromis Viduržemio šalimis, bei panaikinantį Reglamentus (EB) Nr. 1981/94 ir (EB) Nr. 934/95 (1), ypač į jo 5 straipsnio 1 dalies b punktą,
kadangi:
(1)
2008 m. sudarytas Europos bendrijos ir Izraelio Valstybės susitarimas pasikeičiant laiškais dėl abipusių liberalizavimo priemonių, taikytinų žemės ūkio produktams ir perdirbtiems žemės ūkio produktams, žuvims ir žuvininkystės produktams, 1 ir 2 protokolų bei jų priedų pakeitimo ir Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Izraelio Valstybės asociaciją, (toliau - susitarimas) patvirtinto Tarybos sprendimu 2009/855/EB (2), pakeitimo.
(2)
Susitarime numatytos naujos Izraelio kilmės žemės ūkio produktų ir perdirbtų žemės ūkio produktų tarifinės kvotos ir šiems produktams Reglamente (EB) Nr. 747/2001 nurodytų galiojančių tarifinių kvotų pakeitimai. Be to, jame daugiau nenumatytos jokios tarifinės lengvatos, suteikiamos neviršijant referencinių kiekių.
(3)
Siekiant įgyvendinti nuostatas, susijusias su naujomis tarifinėmis kvotomis, galiojančių tarifinių kvotų pakeitimais ir referencinių kiekių galiojimo terminu, Reglamentą (EB) Nr. 747/2001 reikia atitinkamai iš dalies pakeisti.
(4)
Norint apskaičiuoti pirmųjų taikymo metų tarifines kvotas, remiantis susitarimu reikėtų numatyti, kad kai kvotos taikymo laikotarpis prasideda iki susitarimo įsigaliojimo datos, tarifinių kvotų dydis turėtų būti sumažintas proporcingai iki tos datos praėjusiai atitinkamo laikotarpio daliai.
(5)
Kadangi susitarimas įsigalioja 2010 m. sausio 1 d., šis reglamentas turėtų būti taikomas nuo tos dienos.
(6)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 747/2001 VII priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 27 d.